La Fira “A mos redó” arriba enguany al setembre
06 de setembre de 2023

La Fira gastronòmica “A mos redó. Productes de Llíria” s'inaugurarà el dijous 14 de setembre perquè les persones que la visiten puguen degustar una selecció de la millor oferta de productes gastronòmics de la localitat. La plaça Major acollirà de nou este esdeveniment, esta vegada al mes de setembre, per a donar pas a les festes de Sant Miquel.

Esta mostra, organitzada la Regidoria de Comerç amb la col·laboració de la Federació del Comerç de Llíria, estarà oberta del 14 al 17, tots els dies des de les 19.00 hores. Un total de 14 expositors d'establiments d'hostaleria, alimentació i oci participen en esta edició.

Estes jornades estaran ambientades amb música en directe. La Banda Juvenil Primitiva de Llíria serà l'encarregada d'inaugurar la fira i, al llarg d'estos dies, es podrà disfrutar de les actuacions dels diferents grups i artistes encarregats d'amenitzar l'esdeveniment.

La regidora de Comerç, María José Llopis, ha afirmat que la fira “és un aparador únic per a donar a conéixer l'oferta dels nostres establiments i els productes singulars i de qualitat que tenen”. A més, ha volgut ressaltar que “representa un gran preludi per a les nostres festes patronals d'este mes, com una proposta d'oci afegit, en este període que rebem la visita de moltes persones”.